b'\n_START_ARTICLE_\nDioklecijanovo preganjanje\n_START_PARAGRAPH_\nDioklecijanovo preganjanje je bila zadnja in najhuj\xc5\xa1a faza preganjanja kristjanov v Rimskem imperiju. Potekalo je pod cesarjem Dioklecijanom._NEWLINE_V za\xc4\x8detku Dioklecijanovega vladanja je bil po kr\xc5\xa1\xc4\x8danskih virih glavni zagovornik preganjanja kristjanov Galerij, Dioklecijanov poganski socesar in oster nasprotnik kr\xc5\xa1\xc4\x8danstva. Vendar pa se je Dioklecijan lotil politike preganjanja s skrajno gore\xc4\x8dnostjo. V letih 299\xe2\x80\x93300 so za neuspeh \xc5\xbertvovanja za pridobitev ugodnih znamenj okrivili kristjane, Dioklecijan pa je ukazal, da morajo v \xc5\xbertvovanjih sodelovati vsi kr\xc5\xa1\xc4\x8danski dr\xc5\xbeavni uradniki, sicer izgubijo svoj polo\xc5\xbeaj. Nekaj \xc4\x8dasa pozneje naj bi k preganjanju pozvalo tudi Apolonovo prero\xc4\x8di\xc5\xa1\xc4\x8de v Didimi._NEWLINE_24. februarja 303 je bil izdan prvi Dioklecijanov \xc2\xbbEdikt proti kristjanom\xc2\xab. Vseboval je ukaz o uni\xc4\x8denju kr\xc5\xa1\xc4\x8danskih spisov in krajev molitve po vsem cesarstvu, kristjanom pa prepovedal zbiranje. Tisti, ki niso hoteli predati svojih svetih spisov, so se s tem izpostavili aretaciji in usmrtitvi. Pozneje tega leta, po po\xc5\xbearu v Nikomediji in nemirih v Siriji in Armeniji, je Dioklecijan izdal \xc5\xa1e dva edikta; s prvim je ukazal mu\xc4\x8denje in smrt vseh kristjanov v Nikomediji kot kazni za po\xc5\xbeig, z drugim pa je ukazal, da je treba zapreti in z mu\xc4\x8denjem pripraviti do \xc5\xbertvovanja \xc5\xa1kofe in cerkvene u\xc4\x8ditelje po vsem cesarstvu. Leta 304 je postalo preganjanje splo\xc5\xa1no: \xc5\xbertvovanje bogovom je bilo z gro\xc5\xbenjo mu\xc4\x8denja zaukazano ne le kr\xc5\xa1\xc4\x8danskim voditeljem, temve\xc4\x8d vsem kristjanom._NEWLINE_Zaradi strukture oblasti rimske tetrarhije preganjanje ni potekalo po vsem imperiju. V zahodnem delu cesarstva sta izvajala preganjanje Dioklecijan in Galerij, v Italiji pa Maksimian. Konstancij Klor, ki je vodil Britanijo in Galijo, pa je nadaljeval toleranco._NEWLINE_V preganjanju naj bi umrlo med 3000\xe2\x80\x933500 kristjanov, mnoge druge pa so mu\xc4\x8dili ali zaprli. Preganjanje je naredilo na kristjane tak vtis, da je aleksandrijska cerkev za\xc4\x8detek Dioklecijanovega vladanja (284) poimenovala kot epoho Dobe mu\xc4\x8dencev. Med mu\xc4\x8denci so bili tudi pape\xc5\xbe Marcelin, Filomena, Sebastjan, Afra, Lucija, Erazem Formijski, Florijan, Jurij, Sveti Dujam (\xc5\xa1kof Soluna) in drugi, kot zadnji Peter iz Aleksandrije (311)._NEWLINE_Zaradi preganjanja je na goro Titano pobegnil Marino in ustanovil Republiko San Marino.\n_START_SECTION_\nZapu\xc5\xa1\xc4\x8dina\n_START_PARAGRAPH_\nDioklecijanovo preganjanje po vsem cesarstvu je bilo eno od najbolj krvavih in brezobzirnih preganjanj v vsej zgodovini Rimskega imperija. Njegov vpliv na kr\xc5\xa1\xc4\x8dansko skupnost je bil tolik\xc5\xa1en, da ga je aleksandrijska cerkev poimenovala Doba mu\xc4\x8dencev._NEWLINE_To je bilo tudi eno zadnjih preganjanj po vsem cesarstvu, saj je bil Dioklecijan zadnji poganski cesar, ki je vladal zdru\xc5\xbeenemu cesarstvu. Nasledil ga je Julijan Odpadnik.'